Nóg 'n botsing eis 2-jarige | Netwerk24
Nóg 'n botsing eis 2-jarige
Maandag was daar weer 'n noodlottige ongeluk op die stuk pad verby die Rawsonville-weegbrug. Foto's: Yasar Ismail
Drie mense is Maandag in 'n ongeluk naby die Rawsonville-weegbrug oorlede.
Volgens 'n woordvoerder van die Rawsonville-polisie het dié ongeluk omstreeks 06:45 tussen 'n motor en vragmotor plaasgevind. Dié ongeluk het op dieselfde stuk pad plaasgevind waar verlede Dinsdag (28 September) se noodlottige ongeluk gebeur het. Vier mense het in verlede week se ongeluk omgekom en omtrent 11 mense het verskeie beserings opgedoen.
Drie van hierdie motor se vier insittendes is oorlede.
"Drie van die vier insittendes van die motor is op die toneel oorlede, waarvan een 'n tweejarige kind is," verduidelik die woordvoerder oor die jongste voorval.
Die motor was onderweg vanaf die Kaap en op pad om die 20-jarige insittende en ook die enigste oorlewende, na Boland-kollege te neem.
"Die blou Honda wou regs by die weegbrug indraai terwyl die vragmotor vanaf Worcester se kant af gekom het. Die vragmotor het in hierdie situasie die reg gehad om links na die weegbrug in te draai, maar volgens die bestuurder van die vragmotor het die bestuurder van die motor voor hom ingeswaai en dit was te laat om betyds te rem," sê die woordvoerder.
Dit blyk met die impak van die botsing het die motor oor die teer gegly en met sy neus in die rigting van die tonnel tot stilstand gekom. Die oorlewende se bene is gebreek, maar haar 47-jarige ma, 53-jarige pa en tweejarige kind is in die ongeluk oorlede. Soos met verlede week se gru-ongeluk, was die verkeer weer met 'n stop-en-ry-proses gereguleer en die pad vir 'n kort tydjie gesluit sodat die polisie die toneel kon afneem en die wrakstukke van die pad kon verwyder.